‘KBKET’ตั้งเป้า13%รุกเปิดธุรกิจบริหารเงิน
เมย์แบงก์บีบกิมเอ็งกวาดมาร์เก็ตแชร์ 13% เน้นเพิ่มนักลงทุนสถาบัน เปิดธุรกิจไพรเวต เวลธ์ ปี 2555
12 ธ.ค. 2554

เมย์แบงก์บีบกิมเอ็งกวาดมาร์เก็ตแชร์ 13% เน้นเพิ่มนักลงทุนสถาบัน เปิดธุรกิจไพรเวต เวลธ์ ปี 2555
นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ (บล.) เมย์แบงก์ กิมเอ็ง (ประเทศไทย) หรือ MBKET เปิดเผยว่า กลุ่มเมย์แบงก์ซึ่งเป็นผู้ถือหุ้นใหญ่ได้ให้นโยบายว่าธุรกิจจะต้องเติบโตขึ้น โดยมีเป้าหมายเป็นผู้นำในกลุ่มลูกค้ารายย่อยและเพิ่มมาร์เก็ตแชร์ค้าหลักทรัพย์ที่ 13% ในปีหน้า จากปัจจุบันอยู่ที่ 11-12%
“เราจะเพิ่มนักลงทุนสถาบันในประเทศเป็น 5% จากปัจจุบันอยู่ที่ 4% ส่วนต่างประเทศเป็น 4% จากระดับ 22.5% เราจะดึงลูกค้าของเมย์แบงก์มาเทรดมากขึ้น” นายมนตรี กล่าว
นอกจากนี้ เมย์แบงก์ยังให้บริษัทเตรียมพร้อมรับมือการเชื่อมโยงการซื้อขายในภูมิภาคอาเซียน (อาเซียนลิงก์) โดยการเชื่อมโยงบทวิจัยและระบบซื้อขายเข้ากับ บล.ในเครือทั่วภูมิภาค เพื่อให้บริการลูกค้าในกลุ่มได้มีประสิทธิภาพ
นายมนตรี กล่าวว่า ปีหน้าบริษัทจะเริ่มทำธุรกิจบริหารเงินลงทุนให้ลูกค้า (ไพรเวต เวลธ์) ซึ่งเมย์แบงก์มีความเชี่ยวชาญและเป็นอันดับ 1 ในมาเลเซีย ทำให้การลงทุนในไทยครบวงจรมากขึ้น และช่วยเพิ่มมูลค่าทรัพย์สินของลูกค้า
ส่วนธุรกิจวาณิชธนกิจก็จะเติบโตขึ้น จากปัจจุบันมีไอพีโอ 23 ดีล และเป็นที่ปรึกษาจัดตั้งกองทุนอสังหาริมทรัพย์มูลค่ารวมหลายพันล้านบาท ซึ่งเมย์แบงก์เป็นธนาคารน่าจะทำให้มีลูกค้ามากขึ้น และมีความน่าเชื่อถือจนมีดีลขนาดใหญ่ได้ในต้นทุนต่ำลง